答曹子方少年弄篇翰一首
作者：韋驤
朝代：宋

paragraphs: 虚堂隱几坐，忽忽若假寐。
颯然清風來，頓爾爽昏思。
新詩執在手，展讀過三四。
初言少年弄篇翰，喜道白髪聊自戲。
次驚老境今且迫，豈甘物役汩其志。
輕視富貴如浮雲，極論窮通鈞一意。
高談念平時，健句存遠記。
請老愧襲常，先期乃吾事。
君年纔知命，耳順予闕二。
自此七星霜，投紱去朝市。
是時取高篇，却託冥鴻寄。
公方處要途，利達沛材智。
見詩當不嗔，猶認舊書字。
其來不待索，應亦念衰瘁。
君年方如我今日，那肯抽簪餌芝术。
庶幾得以警幽情，莫忘采真揮勁筆。